The Nomads

**The Nomads** on vuonna 1980 perustettu ruotsalainen garage punk -yhtye. Yhtye on yksi Ruotsin vanhimpia edelleen aktiivisesti toimivia punk-yhtyeitä. The Nomads on ollut merkittävä vaikuttaja skandinaavisessa garage rock- ja punk-kentässä. Yhtye on innoittanut muun muassa artisteja kuten The Flaming Sideburns, The Hives, The Hellacopters ja Backyard Babies.

## Historia
**The Nomads** on perustettu vuonna 1980, kun Hans Östlund ja Nick Vahlberg tapasivat koulussa kotilähiössään Solnassa Tukholman ulkopuolella. He huomasivat, että heillä oli sama musiikkimaku. The Nomadsin ensimmäinen julkaisu oli cover-versio Sonicsin kappaleesta ”Psycho”, josta yhtye painatti omakustanteena 500 kappaleen singlen vuonna 1981.  

Vuonna 1982 yhtye solmi levytyssopimuksen Amigo Recordsin kanssa. Se julkaisi yhtyeen toisen singlen, cover-version Strangeloves-yhtyeen ”Night Time” -kappaleesta, mutta yhtyeen ensimmäinen mini-LP *Where the Wolf Bane Blooms* herätti laajempaa huomiota mediassa. Kriitikoiden kehuma levy ilmestyi loppuvuodesta 1983, ja se levitti The Nomadsin mainetta myös Ruotsin rajojen ulkopuolelle. 

Ranskalainen Closer Records oli ensimmäinen levy-yhtiö, joka solmi The Nomadsin kanssa sopimuksen Skandinavian ulkopuolella, ja vuoden 1984 lopulla – samaan aikaan kun bändin toinen mini-LP *Temptation Pays Double* julkaistiin – Nomads lähti ensimmäiselle Euroopan-kiertueelleen. Yhtyeen maine energisenä esiintyjänä oli kantautunut myös Yhdysvaltoihin, ja alkuvuodesta 1985 amerikkalainen Homestead Records julkaisi kokoelmalevyn *Outburst*, joka sisälsi yhtyeen varhaisten levytysten parhaimmat kappaleet. *Outburst* menestyi hyvin Yhdysvalloissa, ja tunnettu musiikkikriitikko Robert Christgau kutsui sitä jopa ”parhaaksi koskaan tehdyksi neo-garage rock -albumiksi”. Levy nousi lopulta sijalle 12 Yhdysvaltojen indie-listalla.

1980-luvun lopulta eteenpäin The Nomads on julkaissut useita albumeja ja herättänyt toisinaan jopa omien esikuviensa huomion. The Gun Club -yhtyeen johtohahmo Jeffrey Lee Pierce sävelsi The Nomadsille kappaleen ”Call Off Your Dogs”, joka julkaistiin yhtyeen vuonna 1987 julkaistulla *Hardware* -albumilla. Johnny Thunders puolestaan vieraili soolokitaristina The Nomadsin albumilla *All Wrecked Up* (1989) kappaleessa ”Beyond the Valley of the Dolls”  Vuonna 1999 yhtye julkaisi singlen ”The King of Night Train”, jolla lauloi taustoja Ramones-yhtyeen laulaja Joey Ramone.  

Vuonna 2001 yhtye juhli 20-vuotista taivaltaan Tukholmassa keikalla, jolla vieraili muun muassa Bob Hundin, suomalaisen The Flaming Sideburnsin sekä Punchdrunksin jäseniä. Yhtye juhlisti merkkipaaluaan uudelleen Hultsfredin festivaalilla lavalla vierailevien artistien kuten The Dictatorsin laulajan Handsome Dick Manitoban, Dead Kennedys -laulaja Jello Biafran sekä The Saints -yhtyeen johtohahmon Chris Baileyn ja MC5-yhtyeen kitaristin Wayne Kramerin kanssa.

The Nomadsin kappaleista on julkaistu tribuuttilevy *20 Years Too Soon – A Tribute To The Nomads*, jolla yhtyeen tuotantoa esittävät muun muassa ruotsalaiset The Hellacopters ja Backyard Babies. Vuonna 2008 The Nomads esiintyi yhdysvaltalaisen psykedeelisen rockin legendan Roky Ericksonin taustayhtyeenä Peace & Love -festivaalilla Ruotsissa. 

## Kokoonpano

* Nick Vahlberg – laulu ja kitara
* Hans Östlund – kitara
* Björne Fröberg – basso
* Joakim Ericson – rummut

## Discografia

### Albumit

* *Where the Wolf Bane Blooms* (1983)
* *Temptation Pays Double* (1984)
* *Outburst* (1984)
* *Rat Fink a Boo-Boo* (1987)
* *Hardware* (1987)
* *All Wrecked Up* (1989)
* *Sonically Speaking* (1991)
* *Powerstrip* (1994)
* *Showdown!* (1994, kokoelma)
* *Flashback Number Nine* (1995)
* *Made in Japan (Recorded in Sweden)* (1996)
* *Raw & Rare* (1996, kokoelma)
* *The Cold Hard Facts of Life* (1996)
* *Big Sound 2000* (1999)
* *Up-Tight* (2001)
* *Showdown 2-The 90's* (2002, kokoelma)
* *Nomadic Dementia* (2006)
* *Solna* (2012)
* *Demolición! Live At El Sol, Madrid* (2015)

## Lähteet